khistorydata/jeongjo-sjw-relations huggingface dataset:
정조 10년
沈豐之啓曰。明日祈雨祭相値。視事。頉稟。傳曰。知道。
정조 10년
傳于沈豐之曰。大臣備局堂上引見。
정조 10년
權啓曰。禮葬都監堂上趙時俊。特敎申飭之下。謂有情勢。懸牌闕外屢度催促。終不膺命。揆以事體。誠極未安。從重推考。何如。傳曰。如是處義。極爲未安。更加申飭。斯速仕進。
정조 10년
朴天衡啓曰。卽者義禁府都事來言。明日李邦一捧口招開坐事命下。而知義禁洪良浩摠府入直。同義禁李度默差祭齋宿。同義禁金頤柱未肅拜。堂上只有判義禁一員。無以備員。不得開坐云。何以爲之。敢稟。傳曰。同義禁金頤柱。牌招開坐後。謝恩。
정조 10년
姜世揆在外。代以洪樂貞爲事變假注書。
정조 10년
以校理成德雨牌不進罷職傳旨。傳于權曰。只推。
정조 10년
以大司諫李謙煥。掌令李太亨。持平柳畊牌不進罷職傳旨。傳于朴天衡曰。只推。
정조 10년
以承旨有闕政事。取稟。傳于沈豐之曰。當日爲之。
정조 10년
沈豐之啓曰。卽者吏曹假郞廳來言。政事當日爲之事命下。而判書李命植。參判趙時偉。俱以病不來。參議徐鼎修未肅拜。不得開政云。判書參判參議。倂卽牌招。何如。傳曰。允。
정조 10년
沈豐之啓曰。吏曹判書李命植牌不進。參判趙時偉。參議徐鼎修牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。判書所當更請牌招。而係是一日三牌。何以爲之。敢稟。傳曰。判堂已給由。過限後牌招。貶坐限內。使之磨勘。參議只推。與參判。更爲牌招開政。
정조 10년
有政。吏批。判書李命植受由。參判趙時偉進。參議徐鼎修進。都承旨沈豐之進。以李亨元爲承旨。金頤柱爲同義禁。金禧麟爲禮曹佐郞。李性源爲尙衣提調。
정조 10년
兵批。判書鄭昌聖病。參判尹尙東病。參議柳誼病。參知李蘷入直進。右承旨權進。副司直李崇祜李時秀趙興鎭林錫喆竝單付。
정조 10년
沈豐之。以禮曹言啓曰。昨日甘霈。乍霔旋止。初禱靈應。若將中閟。再次祈雨祭。龍山江楮子島。不卜日今十三日。依例遣宰臣設行。何如。傳曰。允。獻官諸執事。另擇祝文。令文任撰進。祭物。各別精備事。知委。可也。
정조 10년
權。以墓所都監言啓曰。今日巳時。甕家始役之意。敢啓。傳曰。知道。
정조 10년
權。以墓所都監言啓曰。甕家始役之由。纔已啓達矣。今日酉時量畢役之意。敢啓。傳曰。知道。
정조 10년
朴天衡。以兵曹言啓曰。景福宮衛將卞世義。身帶軍門。勢難兩處供職。呈狀乞遞。不可强令察任。改差。何如。傳曰。允。
정조 10년
朴天衡。以刑曹言啓曰。卽者南部居私奴得福白活內。其父金道興。今月初十日。被打於別監李千孫處。今日巳時量。仍爲致斃云。故卽爲檢驗事。捧甘當部。而李千孫爲先具格嚴囚之意。敢啓。傳曰。知道。掖隷之橫挐閭間。殺越人命者。朝家處斷。此常民加等。設有當宥之罪。理當難愼於傅生之際。而至於此漢。以年則穉獃。以閥則醫譯。加之沒知覺僅具人形。觀於年前御廚偸雉事。可見此漢之無足說。此漢此事。已行承宣之査閱。出入政院者。孰不知之。且其査案。傳以爲劇談。至友於課題。推之常理。爲殺獄之元犯。可謂理會不得。雖云昨日下手。卽入番中日。由前由後。不可以事關掖隷。置之無容議之科。況大殿別監之爲殺獄元犯。卽設廳以後所未聞之事。當此堂陛凌爽之時。亦不可尋常看過。情與跡無疑則當成案。否則宜有別般査處之擧。下手委折。打殺根因。竝與被死人來歷。卿等待明朝開坐。爲先詳覈以聞。可也。
정조 10년
朴天衡。以訓鍊都監言啓曰。久勤當次左番武藝別監田春遇。本局別武士有闕代差定。右番武藝別監邊益興。姑待今都政別武士有窠。塡差之意。敢啓。傳曰。知道。
정조 10년
判府事徐命善疏曰。伏以。臣罪在罔赦而猶靳薄勘。恩荷屢召而坐犯積逋。瀝血披肝。無補服辜之初心。焦唇弊舌。反媒出常之隆眷。今則計已窮矣。路且阻矣。只合泯默蟄伏。以俟處分。而第念王人之旬日來守。旣多朝體之壞傷。溫諭之前後。承聆每患附奏之悤率。敢復冒萬死疾聲長呼。以冀聖心之垂憐焉。噫。爲人臣者。夫孰無忠君爲國之誠。而若其時値不幸。情似可原者。以聖王恢弘之量。施仁天包含之德。固亦有之矣。然或國論喧騰。公議難遏。則雖知其不幸。而不得不勉從群情。請雖知其可原。而終無以曲加涵貸。故勿論人言之深淺緊歇。未有三司館學交攻迭討。而其人晏如。職名依舊者也。況如臣者尤有異焉。殿下之視臣如家人。臣之事殿下如父母。以臣儱侗之性。險釁之命。閱歷多少風波。而行止迷方則指導而成就之。鋒鏑叢身則委曲。而庇履之。必欲拔之坑坎之中。置之全安之地者。從前蒙被。曠絶千古。顧臣今日之所遭。其聲討之嚴峻。何如也。辭意之危怖又。何如也。若使臣。負此難容之罪名。冒此方生之物議。唯以感激怵迫之心。敢生奔走趨承之計。則人情愈益拂鬱。蹤跡轉輾狼狽。末梢究竟。必將上累曲保之異渥。下失仰望之微忱而止耳。是誠何賴於公私。而亦豈臣奉體德意之道哉。高天厚地。蹙蹙靡騁。申控迫切之懇。重瀆崇嚴之聽。伏乞聖慈。亟降威命。快賜勘斷。俾得以洩輿憤而存國法。則雖死之日猶生之年。答曰。省疏具悉卿懇。多少在俄下敦諭中。到今予亦辭渴而意罄。卿何困予至此。卿何困予至此。一日二日。如是相持。使予敦迫之擧。殆非應文之虛禮。如卿義同休咸者。待予當欲參錯以外面人事可乎。向來章疏之迭發。洞見其乘機敲撼之計。世之有公眼者。孰不爲之竊歎。況予喫盡許多世態。此等處。不難覰知。目今所大懼者。惟在爻義之日就迫阨。將無劃足之地。如是而困。其不殆乎。悲疚之外。憂虞溢目。卿若念及於體國二字。尙忍膠守前見。屛處江于乎。卿須亟斷來章。卽日造朝。卿副予如渴之望。仍傳曰。此批答。遣正卿傳諭。期於偕來。
정조 10년
沈豐之啓曰。判府事徐命善上疏批答。遣正卿傳諭事。命下矣。何正卿進去乎。敢稟。傳曰。六曹長官。非敦匠之任則受由或未差。刑曹有會推者。京兆簽丁方張。勢難往留。參贊中一員進去。亞卿則先令入來。
정조 10년
行吏曹判書李命植疏曰。伏以。臣疾病沈痼。固不可陳力就列。而特以受恩如天。隕結是期之故。不計燥濕夷險。拚死向前。以至于今矣。迨玆犬馬之齒已近七旬。衰落轉甚。筋力益謝。宿疴仍復越加。今年不如去年。此月不如前月。近日以來。無日不作。方其發作之時。頭眼昏暈。不辯四至。全無省覺。及當少甦則病勢至苦。百體如碎。自念餘生無多。必欲强疾趨事。不敢仰煩聖念。而至如天官之任則異於他職。責任之重。關係之大。決非癈疾昏聵者。所可堪當。且於再昨冬都正時所經歷。不但臣一身之濱危而已。其爲駭四方之聽。貽明廷之羞。已無可言。追思至今。尙有餘愧。況今諸證。比前尤劇。臨政狼狽。必至之勢。若復如前之爲。則果當如何哉。再昨爲納召牌。來詣闕外。病氣適甚。殆至昏窒。淹到日入後。小得回醒。伏奉嚴命荐下。他不暇恤。僅僅赴政。昨日飭敎。又爲截嚴。罰止問備。惶感之極。不能固守初心。終亦承膺。兩日之間。進退前却。殆同要君。義分都虧。廉愧全喪莫非臣之罪也。卽者召牌狎臨。而情實如右。冒犯違逋。積罪如山。悚恧抑塞。顒竢鈇鉞之誅而已。伏乞聖明。俯察臣言之非出假飾。特許本職之卽行鐫削。治臣傲慢之罪。以爲具僚之警。則臣雖卽日溘然。亦當安意就盡。不勝大願。答曰。省疏具悉。重任有難輕遞。卿其勿辭。調理行公。
정조 10년
掌令李師濂疏曰。伏以。皇穹不吊。臣民無祿。惟我東宮邸下。奄棄賓僚。离輝遽閟。尺衣莫攀。天乎天乎。冤酷何極。伏況我殿下以大聖止慈之情。遭人倫無涯之慼。宗社有孤危之憂。殿宮無寬譬之辭。鎭日勞動。長時悲疚。不知不覺之中。必多傷損之節。此尤帀域含生之所共焦心。而煎慮者也。臣於抑塞崩迫之中。竊不勝煼灼之至。仍伏念。殿下聖學高明。觀理甚熟。今此至切之慟。寧有過節之慮。而觸境興懷排遣實難。鉅細躬親。榮衛易損。目下第一急務。惟在於深加裁制專意保嗇。哀至則或恐貽憂於兩聖。而寬抑之。事煩則輒軫有妨於頤養。而省簡焉。動作云爲。務盡節宣。上而念四百年投遺之重。下以副億萬姓顒祝之望。區區寸忱。炳然如丹。惟殿下念哉念哉。噫嘻。痛矣。向日議藥諸醫之罪。可勝誅哉。千剮而不足以洩輿憤。萬戮而不可謂伸王章。小大遑遑。誓不俱生。乃自搢紳章甫。以至靺韋匹庶。莫不腐心痛骨。交章請討。而乃殿下一味靳允。終是掩護。始也天命以諉之。終焉蟣蝨而置之。乳道徑斷必有所以。而刑訊之命尙閟。煙族薦進。罪在濟私而鈇鉞之誅未加。致使八域如沸。王法不行。古今天下。寧有是耶。今番疹疫。卽是輪行之疾。則症候不難知也。當劑不難投也。常談例方。亦足收效。而獨奈何至重至愼之地。其所調護。百不如意。消發之際。豈無經驗。而蔘附之劑。惟意妄進。況於廚院更直之日。敢爲夕間動靜之說。嗚呼。此何等時也。安危迫在呼吸。調治間不容髮。而乃以至寬緩至暇豫之言。有若備例嘗試者然。此無他焉。特以論症之際。專主己見。議劑之間。先怵禍福。不欲挺身而着手故也。較計之跡。若是無嚴。肆市之律。烏可得逭乎。睿候越添之後。非無多般下藥。而一丸一劑之進不出朝紙。大小遠近。漠未聞知。此必是雜試不當之藥。爲此掩諱之計。事未前有。寧不痛心。噫。國家不幸之時。自昔已有。醫官請罪之論。從古何限。而人心之慘毒拂鬱悲憤欲死者。未有如今日禍變。萬口一談。皆曰可殺。無不戟手相指。欲食其肉。此豈有私怨於醫官而然哉。實有人心之自不能已者。夫人心之所同。卽天理之所在。人心何可咈。而天理烏可違乎。按罪聲討。三尺截嚴。沬血冤泣。衆情難遏。伏願亟循群下之請。嚴鞫諸醫之罪。夬施誅殛之典。少洩神人之憤焉。嗚呼。今日紀綱。雖曰掃盡。武臣奢橫。雖曰藉甚。放恣無嚴。頑忍蔑倫。豈有如摠戎使李邦一者哉。前月十一日。卽何日也。君臣上下悲冤號泣。婦孺輿儓奔走慟哭。而惟彼邦一。抑獨何心。乃於伊日。築園構亭。大起工役。運石曳木。羅織道路。而諉以已始終不停撤。登登之聲。喧聒遠邇。況其匠手輩則怵於捕將之威勢。不敢趁赴於都監。見者決皆聞者寒心。以至閭巷賤類。亦皆曰此日而忍爲此耶。莫不駭痛憤惋。極口唾罵云。噫。苟有一分秉彝之心。雖切急家舍之役。尙不敢一向董督。矧此園亭翫好之事。忍而爲之不少畏憚乎。古有相臣之喪。尙輟舂者之杵。今況春宮奄閉。率普哀隕之日。曾經武將。方帶重任者。遑爲此等擧措而不之止耶。傳說極其狼藉。人心稍久彌激如此。至不忍無人理之人。不可置之簪紳之列。臣謂摠戎使李邦一爲先施以削版之典。斷不可已也。臣之區區情勢。實無抗顔臺端之路。向於召牌。冒犯違傲。而聖度天大。罰止例勘。臣且惶且感。靡所容措。纔自鄕廬。適入城闉。則收敍有命。職名如舊。揆以義分。固當顚倒出肅。而目下處義。實與前日無異。章疏瀆擾。此非其時。而情私所迫。敢此呼籲。臣罪至此。尤無所逃。伏願聖明。俯賜鑑諒。亟命鐫削臣臺銜。以肅朝綱。以安賤分。千萬幸甚。答曰。省疏具悉。上款所陳。當留意。次陳事。筵敎已悉之。李邦一事。以其日有是擧。決非常人所可爲。大抵風傳爲致爽誤。推以事理。終不近似。然職是將兵之臣。而果有一毫然疑之跡。則烏可不置之重典。由前由後。不可遽然決處。令該府拿問。捧口招以聞。該營該廳應問校隷等。亦令攸司嚴査啓聞。爾其勿辭察職。
정조 10년
丙午六月十一日辰時。上御重熙堂。左副承旨入侍時。左副承旨徐龍輔。記事官金孝建李崑秀尹行任。以次進伏訖。上曰。吏判入來乎。龍輔曰。陳疏到院。故纔已退却矣。上曰。何事陳疏乎。龍輔曰。以實病爲辭矣。命入原疏賜批。仍命書傳敎曰。都監工役。因此遲滯。屢勤飭敎。況自已元無撞着之說則以此深引。至欲決去就。果何所執。此時豈敢如是瀆擾。昨旣經宿懸牌。今稱席藁竢勘。寧有如許遞義。此時度支之曠務。猶屬細事。事體所在。不可無飭。都監堂上趙時俊罷職。仍命退。承史以次退出。
정조 10년
丙午六月十一日未時。上御重熙堂。都承旨入侍時。行都承旨沈豐之。記事官金孝建鄭良翰。記注官承膺祚。以次進伏訖。上命書傳敎曰。今番轝士軍抄定之役。比前不啻事半功倍。京兆成冊越送之後。只從家主姓名。無論縉紳士庶。以衆所共知之稍實戶。優數除置。以備轝士之用。就此除置秩中。自當依例聚點。依例抄定。而外此餘丁。竝屬墓所都監。付補土一日之役。餘丁之役。可謂至歇。今番此擧。一以爲除弊。一以恤貧戶。如是則防奸之道。不期嚴而自嚴。雖謂之以簡制煩。可也。然而吏奸莫杜。民弊自如。萬一有不善對揚。混淆無別。則轝士大將。難免重勘。纔以此意。招問從事官。已有下敎。而亦令京兆知悉擧行。勤慢。當待轝士畢抄。役軍畢赴。待該廳及該都監草記。自其日無率丁之混入者。府部屬之誅求者。每部分遣宣傳官備郞各一員。逐戶考察。竝以此意。嚴飭輿士廳及京兆。期於無犯。命退。承史以次退出。
정조 10년
丙午六月十一日酉時。上御瑤華堂。都監堂上入侍時。魂宮都監堂上李性源。左副承旨李祖承。假注書尹光顔。記注官金健修。記事官李崑秀。以次進伏訖。上曰。日勢極熱。似有雨徵矣。性源曰。數日則可謂極熱矣。上曰。鑄成所郞廳。持所造器皿來待之意。分付。賤臣承命出傳。上曰。平安監司。以邊將請罪事。有狀啓矣。性源曰。西關有折米法。故穀簿多虛。此等之患。實成謬例矣。上曰。此非獨渠之罪。誠無足苛責。而旣已狀聞則亦不可仍置矣。性源曰。如是論罪似過矣。而朝家旣聞之後。則安得無罪乎。上曰。近來名分。可謂掃地無餘。閭巷間賤流。凌辱士夫之患。比比有之。以至於奴而罵主。吏不畏官。我國規模。本以名分爲重。四百年維持者。專以此也。而名分之壞如是。誠非細憂矣。大抵聽訟治民之道。固當以抑强扶弱爲先。而近日則不無矯枉過直之患。凡係士夫與賤流相訟之事。則無論其事理。如何。必先係着於抑强扶弱四字。而全不顧藉於名分上。此蓋由於務避吐茹之形迹。而予則以爲。此亦偏係也。頃因秋曹殺獄文案。見一囚事。而心切駭惋於其發告之人矣。俄又因掖隷李千孫事思之。此亦便是奴告主也。名分之漸弛。亦可謂關係世道矣。性源曰。聖敎至當。近來名分。誠可悶矣。上曰。鑄成所郞廳。如已待令。使之入侍。賤臣出與都監郞廳洪義榮偕入進伏。上曰。器皿皆已磨精否。義榮曰。幾盡爲之矣。上命持入。義榮持樽勺爵罍等器各數事進前。上曰。諸種器皆善造矣。性源曰。然矣。上曰。此等禮器。皆古聖人制作。而殆近於太煩矣。性源曰。古器制度。皆未可知矣。上曰。一依懿昭墓祭器。使之差小其尺樣矣。義榮曰。各項禮器。皆鐫表其底乎。上曰。一竝鐫刻。可也。命退。諸臣以次退出。
정조 10년
行都承旨沈豐之坐。左承旨李亨元坐直。右承旨權坐。左副承旨李祖承魂宮別入直。右副承旨徐龍輔坐。同副承旨朴天衡坐直。注書金孝建仕直一員未差。假注書尹光顔魂宮別入直。事變假注書洪樂貞仕。
정조 10년
沈豐之啓曰。明日常參經筵。取稟。傳曰。停。
정조 10년
傳于沈豐之曰。右承旨馳詣受香所。奉審摘奸以來。
정조 10년
沈豐之啓曰。事變假注書洪樂貞。時無職名。令該曹依例付軍職。冠帶常事。何如。傳曰。允。
정조 10년
傳于李亨元曰。日熱如此。墓所都監工匠員役等救療。各別申飭。氷丁亦令該庫。量宜進排事。分付。
정조 10년
工曹判書前望單子入之。金華鎭落點。知義禁同義禁前望單子入之。李文源趙鼎鎭落點。
정조 10년
以知義禁李文源牌不進推考傳旨。傳于朴天衡曰。更爲牌招。
정조 10년
以知義禁李文源再牌不進推考傳旨。傳于朴天衡曰。許遞。前望單子入之。
정조 10년
兵曹口傳政事。司直兪彦鎬。
정조 10년
摠戎使李邦一拿處事。命下矣。將兵之任。不可一刻無摠察之人。何以爲之。敢稟。傳曰。御將兼察。
정조 10년
李亨元啓曰。摠戎使以御營大將兼察事。命下矣。御營大將李柱國。卽爲牌招。聽傳敎。何如。傳曰。允。
정조 10년
朴天衡啓曰。同義禁金頤柱牌不進推考傳旨。纔已捧入。而開坐命下之後。如是遞牌。不卽擧行。事甚未安。更爲牌招。何如。傳曰。允。
정조 10년
傳于李亨元曰。檢狀專在屍帳實因。嚴飭部官。無論病遞或中暍或被打。各別審愼執定。狀辭謄入。成獄前滯囚。有違法意。應問各人等放送。以待更推時還囚。所謂永逵之爲元犯。今爲奴告主之獄。設令永逵。眞有所犯。決不可因此成獄。以乖風化。況覆檢前囚繫。亦非法意。曹外可信人處。保授李千孫。則無論橫罪與否。元啓目。姑不判下。曹內保授。以待判下後決處。發告人永逵奴得福役名査問草記。千孫。自差備門。不待草記捉去云。則此必非堂上之所知。果有其間別般招引委折。亦關堂陛。不可尋常看過。其委折。亦令査問。據實草記。
정조 10년
傳于李亨元曰。將臣處地自別。雖大於此之罪。固當首實。而俄者爰辭。不但極口發明。所謂園亭。六七年內元無修治云。然則臺臣所論。謂之風傳之爽誤可矣。否則胡大事也。寧有期隱之理。已命該房。嚴飭宣傳官。使之摘奸形止以來。而臺疏旣如是相左。則明知其傳聞之。何如。緘推則雖以待臺臣之意。不可爲之。問其事實。自是應行之擧。自政院問于掌令李師濂處。使之詳細條奏。
정조 10년
右參贊李𡊠書啓。臣敬奉聖批。馳往傳諭于西部龍山坊兄弟井洞契行判中樞府事徐命善所住處。則以爲。臣曉封辭章。顒竢兪音。而午朝之間。敦諭又再頒矣。未及承批之前。卽是待勘之蹤。不敢以一字附奏。只切惶霣之忱。卽者重臣。齎傳聖批。十行溫綸。丁寧懇惻。臣擎讀數回。聲淚俱發。然以我聖上知臣本末之明鑑。尙謂臣之今日處義。參以外面人事。此臣膚淺之誠。未克孚感於君父之致。撫躬悲悼。寧欲卽地溘然。而不可得也。噫。閱歷平陂。古人之所不免。而其命途之奇窮。又豈有若臣之甚者哉。風波屢驚於濱死。歲月無虛於媒孽。每遇一番事端。輒荷一番生成。而孤負愈績。恩施愈隆。則乃身乃家。尙不敢自有。或出或處。又何暇較量。雖其情在必辭。義合過引者。從初聖敎之下。一聽指導之仁。而未嘗爲强咈力抗之計。況臣目下所被。其中心銘鏤。攢手感泣。又非尋常再造之澤。寧欲許久遲徊。徒犯瀆撓。重自歸於孤恩慢命之科。而奈其罪名之關係。旣有輕重。人言之聲討。亦有淺深。爲人臣而受其不忍聞之指目。猶且恬然無驚動之心。乃曰彼是乘機敲撼。我何足深引於是乎。薄出郊鄕。暫修疏啓。自處體國。晏然入城。則其爲放恣無憚。適中言者敲撼之計。不但臣終歸於顚倒狼狽。而已在聖朝靖世道之義。亦不宜若是之區處也。正卿偕來。恩禮至重。有非江外累臣。所敢承當。而區區情地。萬無一步轉動之勢。泥首席藁。五內抑塞。惟上天終始憫覆之德。伏地以竢云矣。臣旣承偕來之命。姑爲仍留之意。敢啓。傳曰。今下敦諭。更爲傳諭。期於偕入。
정조 10년
禁府啓目。摠戎使李邦一口招云云。其所納招。專事發明。泛稱遲晩。所當請刑是白乎矣。曾經閫帥。勿爲請刑。載在大典通編。且有捧口招以聞之命。上裁判付。何如。啓。特命置對。爲渠不欲置之䵝昧之科也。曰有曰無。從實直告。以聽朝家裁處是去乙。觀此所供。語欠別白。昭晣與勘斷之間無以適從兺不喩。身爲將臣。冒此罪名。在渠道理。又豈可雍容宛轉。殆若尋常爰辭然乎是旀。臺閣體重。雖難緘推。風傳虛實。下政院問啓。則一按。自可詳知。渠之如是呑吐。甘歸隱之科者。獨不愧統帥金永綬乎。渠之干犯。設如臺疏云云是良置。此特儱俑未覺悟之致。寧有一毫他意於其間。大抵直告爲脫累之端。不直告爲添罪之階。利害分數。不啻較然。此供辭勿施。今日則値齊。待明朝開坐。更良反覆嚴問。期於取服爲良如敎。
정조 10년
刑曹啓目。摠戎廳敎鍊官金命郁等口招原情云云。擧實納招相考處置事。判付啓。如渠輩賤微之類。特敎査問之下。焉敢如是杜撰。臺章相左。姑舍是。反不若帥供之有條理。近來國綱。雖曰掃地。渠輩猶且極意欺隱。究厥情狀。萬萬痛惡。名以法曹。所謂盤問也捧招也。草率甚矣。容護極矣。倘無判付措語。則卿等不欲出意見盤覈者。殊未知其故。多人等處。待明朝開坐。更良嚴問取服爲有矣。看役將校。爲先施威究問。又復抵賴。則當與在囚他校。限直招嚴刑。期於究竟而後已。此意添問目取招爲旀。明日則若不捧直招。無得修啓目入啓爲良如敎。
정조 10년
丙午六月十二日辰時。上御重熙堂。禮房承旨入侍時。左副承旨徐龍輔。記事官金孝建李崑秀尹行任。以次進伏訖。上命書傳敎曰。禁堂中差祭及時帶摠管人竝許遞。前望單子入之。待下批牌招察任。又命書傳敎曰。職務相妨。加漆時堂上。不可不備員。工曹判書兪彦鎬許遞。前望單子入之。待下批牌招察任。書訖。命退。承史以次退出。
정조 10년
丙午六月十二日午時。上御重熙堂。左承旨入侍時。左承旨李亨元。記事官金孝建李崑秀尹行任。以次進伏訖。上命書傳敎曰。不可置之䵝昧。亦不可公然倖逭。大抵不炊之竃。煙豈生乎。名以將臣。昏庸沒覺至此。緩急奚恃。禁府口抄則徒仰囚口而謄啓。刑曹啓目則發問取招。極意彌縫。此亦拘於顔面之親熟。而不敢出一意見。發一口氣乎。不問則已。旣問之後。似此公事。豈可循例判下。該堂等。且觀來頭擧行。當爲處分。而李邦一舍役時使用匠手之不赴都監者。自都監招去使用者。都監豈有不聞知之理。卽令各都監。詳査草記。萬一漫漶周遮如法司然。則堂郞之勘罪。姑無論。都相安得免辭其責。此意。卽令知悉。園亭之役。須有許多匠手可以使用。如或以一二名色。塞責草記。則其爲欺隱。一也。亦安得免重勘。此意。亦令知悉。書訖。命退。承史以次退出。
정조 10년
行都承旨沈豐之坐。左承旨李亨元坐直。右承旨權坐直。左副承旨李祖承魂宮別入直。右副承旨徐龍輔坐。同副承旨朴天衡坐。注書金孝建仕直一員未差。假注書尹光顔魂宮別入直。事變假注書洪樂貞仕。
정조 10년
權啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 10년
以掌令李師濂李太亨。持平柳畊牌不進罷職傳旨。傳于朴天衡曰。只推。
정조 10년
以吏曹參議徐鼎修牌不進罷職傳旨。傳于沈豐之曰。只推。與參判更爲牌招。
정조 10년
沈豐之啓曰。吏曹判書李命植牌不進推考傳旨。今方捧入。而本曹貶坐。旣有明日磨勘之命。而如是違牌。不卽承膺。事甚未安。更卽牌招。何如。傳曰。允。
정조 10년
沈豐之啓曰。吏曹判書李命植三牌不進。參判趙時偉。參議徐鼎修牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。判書係是一日四牌。何以爲之。敢稟。傳曰。判堂聞是實病。一向敦迫。有非軫念之本意。姑且許免。無所不可。許遞。前望單子入之。待下批牌招。同參政事。貶坐。仍令明日設行。
정조 10년
吏曹判書前望單子入之。兪彦鎬落點。
정조 10년
有政。吏批。判書兪彦鎬牌不進。參判趙時偉進。參議徐鼎修進。都承旨沈豐之進。以李尙度爲校理。鄭道復爲司藝。李英綏爲社稷令。趙時俊爲禮賓提調。
정조 10년
兵批。判書鄭昌聖進。參判尹尙東入直進。參議柳誼病。參知李蘷病。左承旨權進。以李潤禧爲宣傳官。朴宗郁爲羽林將。李恒訥爲忠壯將。李煌爲景福將。同知單崔益大。副司直單李命植。
정조 10년
知義禁前望單子入之。李秉模落點。
정조 10년
權。以禮葬都監言啓曰。本都監都廳李鼎運。時無職名。令該曹口傳付軍職。冠帶常仕。何如。傳曰。允。
정조 10년
兵曹口傳政事。副司果李鼎運。
정조 10년
沈豐之啓曰。假注書尹光顔。身病猝重。勢難察任。今姑改差。何如。傳曰。允。
정조 10년
尹光顔改差。代以金祖淳爲假注書。
정조 10년
傳于沈豐之曰。同義禁牌招參坐。
정조 10년
以全羅監司狀啓。淳昌等邑民家燒燼事。傳于權曰。被燒民戶。若是夥然。方農失所可悶。令道伯。元恤典外。加給米一斗。斫取材木。從速結構。期於安堵。毋至失業事。回諭。
정조 10년
以全羅監司狀啓。左水營倭學漂人問情不能通解事。傳于權曰。觀此狀辭。貽羞大矣。該譯學。不可汰去而止。令該院嚴處。此後別擇送之意。言于司譯都提擧。
정조 10년
吏曹單子。戶曹判書趙時俊。仍任事。承傳。
정조 10년
權。以禮葬都監言啓曰。本都監堂上未差之代。戶曹判書趙時俊還差。使之察任。何如。傳曰。允。
정조 10년
朴天衡。以魂宮都監言啓曰。李邦一舍役時使用匠手之不赴都監者。自都監招去使用者。詳査草記事。命下矣。招致各房郞廳及前後別工作官員之嚴加査實。則別工作書員所告內。去月十六日間有小木匠使役事。雙里洞居名不知池哥漢。使之捉來則渠父言內。渠子方使役於摠戎使家云。送人于摠戎使家。則厥漢稱以木手。不爲待令云。二房員役所告內。魂宮修理次。去月二十八日。御營廳泥匠二名。使營繕下隷。捉來於摠戎使家付役。同日摠戎廳蓋匠二名及泥匠一名。又使營繕下隷推捉。則蓋匠李應得。卽爲來待。洪巨福。稱以燈籠軍牌頭。泥匠申必才。稱以倉役。俱不待令云矣。李邦一家匠手捉來未捉來名數如右所告。而此外別無自都監捉去之意。敢啓。傳曰。知道。本都監別無工役。初勿奉承傳。而如是拔例査奏。二房郞廳洪元燮別工作官尹應烈擧職。極爲可嘉矣。
정조 10년
以禮葬都監墓所都監草記。傳于李亨元曰。今番査事。非但謂木工石工。則以此數人。塞責査奏可乎。匠手之匿置不送。多岐捉去。專爲園亭內舍之役云。臺臣疏啓。明白條陳。所謂木工。或可用於舍役。而至於斲木之山。鑿石之池。種種奇怪物形。有露於昨日摘奸時。是豈木工之獨能造作者。然則許多匠手。無一査奏。飭敎之下。都監擧行。萬萬駭然。都相體重。雖不論責。該堂推考。都監事。都廳無不主張則身爲法從之臣。縱不能露章彈劾。豈可從便彌縫。殆若容護者然乎。當該都廳竝罷職。此草記還給。都監匠手多是營門工匠。竝令各營。査問次知將校處以聞。
정조 10년
李亨元。以訓鍊都監言啓曰。依傳敎。本局工匠次知知彀官曺景休處。嚴加査問。則以爲。訓局工匠中石手韓時雄等十三名。木手李世大等三名。岐鉅匠鄭錫祚等四名。木鞋匠朴自雄等四名。時方赴役於墓所。而其中石手金道日高仁寬。五月初三日。使役於李邦一家。定礎六塊後。卽日還來。今六月初一日。出來墓所。至今赴役。其他匠手。初無使役於李邦一家。盡爲出來于墓所。而此外泥匠許俊起等四名。蓋匠李壽彬等四名。連爲赴役慶熙宮。其餘木手朴世萬等五名。雕刻匠車鎭海等三名。亦無使役於李邦一家。翠屛匠金貴彬。率其子。今月初七日往役。翠屛修粧後。十一日還來云。故曺景休嚴棍後。各樣匠手。盡爲捉來。親自施威更査。則一如曺景休之所告矣。嚴敎査實之下。許多匠手中査出名數。如是些略。臣不勝惶恐待罪之意。敢啓。傳曰。知道。卿則勿待罪。可也。
정조 10년
李亨元。以御營廳言啓曰。因墓所都監草記批旨。有匠手多是營門工匠。竝令各營査問次知將校處以聞之命矣。依傳敎。本廳各色匠手次知將校等處査問。則以爲。塘報手本手金福尙。去五月初二日。李邦一家軍官廳赴役矣。十一日扈衛時參陣。十二日因魂宮都監知委。自陣上往役。石手林聖起。去三月二十一日。李邦一家中門階砌石赴役五日。五月十三日。因戶曹知委。往役於別例房。蓋匠朴成江。本牙兵蓋匠金完得。去四月日不記。李邦一家行廊蓋瓦時。俱以三日赴役止。泥匠申辛亥金貴澄。俱以去四月初六日。赴役於李邦一家。五月十一日停役。十五日更爲設役。二十五日畢役。今六月初一日。因魂宮都監知委赴役。塘報手金重哲。去三月二十日。李邦一家面墻長臺石四日赴役止。待年軍蓋匠鄭德起。去五月十九日李邦一家行廊蓋瓦一日赴役。千摠標下軍洪弼得。去四月日不記。李邦一家大門蓋瓦一日赴役云矣。敢啓。傳曰。知道。
정조 10년
李亨元。以守禦廳言啓曰。以禮葬都監墓所都監草記。傳曰。今番査事。非但謂木工石工。則以此數人。塞責査奏可乎。匠手之匿置不送。多岐捉去。專爲園亭內舍之役云。臺臣疏啓。明白條陳。所謂木工。或可用於舍役。而至於斲木之山。鑿石之池。種種奇怪物形。已露於昨日摘奸時。是豈木工之獨能造作者。然則許多匠手。無一査奏。飭敎之下。都監擧行。萬萬駭然。都相體重。雖不論責。諸堂推考。都監事。都廳莫不主張。則身爲侍從之臣。縱不能露章彈劾。豈可從便彌縫。殆若容護者然乎。當該都廳竝罷職。此草記還給。都監匠手多是營門工匠。竝令各營。査問次知將校處以聞事。命下矣。本廳各色軍兵次知敎鍊官等處。一一嚴加査問。則牢子次知敎鍊官崔龜瑞所告內。本色軍石手崔興三爲名漢一名。果自今春赴役於摠戎使李邦一家。而所役則祠宇四間半改建時。柱礎階砌等石鍊正。三月初八日始役。同月十九日畢役。行廊九間改建時柱礎階砌之役。三月二十六日始役。同月二十八日畢役後。亭一間柱礎石改立。日不記。三月晦間一日赴役。軍官廳七間中大門一門改建時柱礎鍊正。五月初九日始役。同月初十日畢役。六月初二日。因墓所都監捧甘赴役。則自都監。只擇可使者付役。其餘竝爲除減。而渠亦入於除減之中。故同月初四日。又赴李邦一家軍官廳階砌之役。初十日至應役云云。而其他諸色次知敎鍊官則皆以爲本色匠手。無一名赴役於李邦一家云矣。敢啓。傳曰。知道。
정조 10년
李亨元。以摠戎廳言啓曰。因墓所都監草記批旨。有匠手多是營門工匠。竝令各營。査問次知將校處以聞之命矣。依傳敎。本聽各色匠手次知將校等處査問。則以爲。塘報手木手閔百祿。去四月二十日。赴役於李邦一家。先役巡牢番房。次役祠堂廳軒及李潤彬內舍退五間行廊八間中大門一間內中門一間。而至五月十一日扈衛時赴陣。扈衛罷後十四日。更爲赴役於軍官廳矣。二十七日因墓所都監知委往役。塘報手泥匠辛必才。去五月初八日赴役於李潤彬內舍。十一日扈衛時赴陣。扈衛罷後。十六日更爲赴役行廊諸處。而二十九日。因魂宮都監知委往役矣。六月初八日。更爲來役。初九日畢役。燈籠手蓋匠洪巨福李興得。去五月初八日。赴役於李潤彬內舍。加退五間蓋瓦。十七日。後墻垣十二間蓋瓦。十九日。行廊八間蓋瓦。二十五日。內中門一間蓋瓦。二十六日。軍官廳前墻垣二間。中大門一間。東墻垣九間蓋瓦。二十八日。北墻垣三間蓋瓦。畢役後二十九日。因魂宮都監知委往役。巡令手木手趙得福。去五月十七日。赴役於李潤彬家。高柱大門一間改造。十九日午後。因禮葬都監知委往役云矣。敢啓。傳曰。知道。
정조 10년
朴天衡。以禁衛營言啓曰。卽因墓所都監草記批旨。本營匠手去處。各該次知將校處査問。則李邦一家舍及軍官廳修改時。塘報手蓋匠李根成。四月二十日赴役。當日畢役。木手李貴才。五月初一日始役。初七日還來。騎士李貴得。亦以木手自三月初八日至四月十四日使役之意。敢啓。傳曰。特敎査問之下。數行塞責。豈有別般內不足之端而然乎。卿之擧措。萬萬駭然。此等處。若是不動念。卿亦漸次手滑。安知不爲李邦一乎。防患之道。戒在忽細。卿罪令該府發緘捧招。須卽據實對供。如卿等輩。置之將兵之任。欲使緩急有恃。而事事憒憒。而尙何望有裹革之志乎。至於騎士之送赴役處與工匠有異又何委折。他各營。無不詳細査奏。卿獨如是。慢忽擧措。節節駭然。此草記還給。爲先冒罪。更爲査出草記。可也。
정조 10년
傳于權曰。禁衛大將徐有大發緘有命。在外憲臺及未肅拜都憲許遞。前望單子入之。待下批與行公臺諫。牌招承受。
정조 10년
臺諫前望單子入之。大司憲李聖圭。執義趙弘鎭。持平李東稷落點。
정조 10년
朴天衡啓曰。新除授執義趙弘鎭。時在罷散中。何以爲之。敢稟。傳曰。敍用。
정조 10년
李亨元。以都摠府言啓曰。今日入直內三廳武兼禁軍及軍兵等。當爲中日習射。而本府褒貶相値。不得爲之之意。敢啓。傳曰。知道。
정조 10년
李亨元。以備邊司言啓曰。卽因京畿監司徐有防狀啓。有草記回啓之命矣。取見其狀本。則枚擧朔寧郡守宋翼洙牒報以爲去月三十日。本郡邑內民家失火。延及官庫。民家二百八十六戶。公廨九十三間盡爲燒燼。穀物全燒半燒煙燻。合爲一千七百二十五石零。而全燒則不辨穀粒。全數蕩減。半燒則旣存形體。不可空棄。改量分給民間。待秋成元數中減三分二徵捧。煙燻則猶可口食。及今分給。待秋改色。實合事宜。而今此蕩減與分數。曾有楊根已例。請令廟堂。稟旨。分付矣。該郡之火災。極爲驚慘。而日前因道臣之筵奏。特下十行絲綸。凡係捄侐之政。靡不用極。又遣近侍之臣。宣布如傷之德意。瞻聆所及。孰不感祝。而今此道臣。又引丙子年楊根郡失火後已行之例。區別燼餘穀三等名色。或請蕩減。或請減捧改色。蓋出於事勢之不得已。依狀請施行之意。分付。何如。傳曰。允。半燒穀物分給後。雖減三分二徵捧。燼餘遺氓。竝與新舊還。一時催督。係是行不得之事。特令停退。可也。
정조 10년
權。以墓所都監言啓曰。石子木物。以軍漢車。今方輸入。則石灰細沙。他無運來之路。在前如此之時。有三軍門卜馬出役之例矣。今亦依此例。各十五匹。限畢運給糧料待令之意。分付。何如。傳曰。允。頭辭只言都監。不言都提調或提調。政院曚然捧入。當該承旨。推考。
정조 10년
權。以墓所都監言啓曰。今日卯時。齋室定礎之意。敢啓。傳曰。知道。
정조 10년
沈豐之。以吏曹言啓曰。成均館學正金德老呈狀內。身病猝重。勢難察任云。成均館學正車鳳運。受由過限未上來。竝依例罷職。何如。傳曰。允。
정조 10년
朴天衡。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。僇廢之蹤。常廩不敢冒受。輸送之命德意。末由奉承。伏地惶霣。只竢嚴譴云。祿俸不爲領受。何以爲之。敢啓。傳曰。令倉官更爲輸送。
정조 10년
徐龍輔。以禮曹言啓曰。因大司諫李崇祐上疏批旨內。衰服不當用靴事。予意亦以爲然。觀於補編橫看圖。固瞭然。今番服制。一遵戊申謄錄。其後獻議及受敎。似未照管。而到今追改。在所審愼。令禮官博議時原任大臣館閣諸臣在外儒臣以聞事。命下矣。卽爲發遣郞廳。問議于時原任大臣館閣諸臣在外儒臣。則議政府領議政臣鄭存謙。以爲。令番衰服用靴。以其遵戊申已行之例。而補編之以麻屨追正。旣据儀禮。則到今遵用。恐合禮意。伏惟上裁云。領中樞府事臣金尙喆病不獻議云。行判中樞府事臣徐命善。以爲。情勢危蹙。不得獻議云。領敦寧府事臣洪樂性行判中樞府事臣李福源。行判中樞府事臣金熤。以爲。諫臣疏中以衰服皮靴爲未安。請例補編受敎。趁今改定。其說誠有據。而考之圖式。則古之屨制與今之麻靴不同。諸故相獻議。多以麻靴爲便者。非以其制爲合於禮也。蓋以管屨疏屨草名與屨制俱未詳。毋寧仍舊之爲愈也。今以皮靴爲非禮而改之固是也。改而不得其制。則亦不可謂合於禮也。五禮儀所載。以綿布代菅疏云者。乃言上服。而朝臣服衰。旣從上服。屨亦衰服之一也。其制似與今之祭履。相近猶勝於麻鞋之不典。出入嚴近。亦稍成儀。五禮雖非古禮。自是國制。據而行之。不爲無說。伏惟上裁云。弘文館提學臣徐有隣。以爲。臣素眜禮學。何敢臆對。而第伏念朞服麻屨。昭載儀禮。在昔丁丑。先大王。斷然。追行。補編受敎。可以敬考。今番服制。一依戊申前例。故該曹雖以白皮靴磨鍊。而旣覺之後。不必以追改爲嫌。更遵儀禮及補編。以麻屨釐正。恐合事宜。伏惟上裁云。藝文館提學臣兪彦鎬。以爲。謹按喪服斬齊朞功之屨自有菅疏麻繩之等。以至小功以下。亦云吉屨無絇。則衰之不可以無屨。屨之不可以用常也。明矣。今以公服所着之白皮靴。參用於冠衰絰帶之間。似有斑駁之嫌。臣意則一依古禮。不杖朞麻屨之文。與補編橫看之圖。改以俗用麻鞋。恐合禮意。伏惟上裁云。前提學臣黃景源。以爲。下詢靴事。考補編橫看之圖。誠瞭然。而今服制。宜一遵戊申謄錄。而到今不可追改。令禮官收議以聞事。命下矣。臣以謂靴事。於禮亦重矣。如臣淺陋。有不敢論禮制者。請從大臣閣臣議。參酌施行何如云。前提學臣李命植。以爲。衰服之用皮靴。制不相稱。禮無所據。諫臣所論麻鞋之說。似爲得宜。然五禮儀。卽我朝遵用之書。旣無麻鞋之文。且今番服制。一從。戊申前例。則獨於皮靴一事。爲之變改。亦甚重難。臣素昧禮典。只陳淺見。惟宜博詢而處之。務得至當之歸矣。伏惟上裁云。前提學臣李性源。以爲。臣素昧禮節。不敢妄有仰對。而冠屨之制。不宜異同。上麻絰而下皮靴。殊涉斑駁。疏屨之古制難考。而麻鞋之受敎昭載。諫臣所論。恐不爲無見。伏惟上裁云。前提學臣吳載純。以爲。今此衰服用靴。有非禮意。誠如諫臣之疏。臣謹按五服。各有所用之屨。依儀禮不杖朞麻屨之文。及今追改。以遵古禮。恐爲合宜。而禮制變改之節。事係重大。以臣偏淺之見。不敢質言。伏惟上裁云。奎章閣檢校直閣臣徐鼎修。以爲。公服衰服。制各不同。則通用白靴。殊涉如何。而臣素昧禮制。不敢質言。伏惟上裁云。奎章閣待敎臣李崑秀。以爲。靴鞋異用。服衰着靴。殊涉無稽。以鞋代靴。實合遵受敎酌古例之義。伏惟上裁云。奎章閣檢校待敎臣尹行任。以爲。祭服用舄。朝服用屨靴非禮服也。故事不許着入殿省。則衰服之用靴。恐無可據。而臣素昧典禮。不敢臆對。伏惟上裁云。奎章閣直閣臣鄭大容。以爲。衰服着靴。似有乖於麻屨之禮。恐合釐改。而以臣謏見。不敢臆對。伏惟上裁云。贊善臣金履安。以爲。卽者禮官。以今番服制中白皮靴追改一節。承命來詢。而臣之自處與前無異。又不敢有所仰對。惶悚之極。罔知所措云。前持平臣閔彝顯。以爲。卽者禮官。以衰服用靴當改與否。承命來詢。而臣以末蔭賤品。矇無知識。從前問議之及。一未敢仰對。則今亦何敢妄有論列。益重其僭越之罪哉。只自惶悚戰掉。伏地竢譴而已云矣。諮議臣曺霖。以爲。糞土賤分。垂死昧識。加之老病。方添暑苦劇。精神昏迷。每於獻議之命。不敢有所論列。衰服用靴。到今追改。似無不可。而旣不敢越分獻議。虛辱隆命。惶恐伏地。俟罪而已云。時原任大臣館閣諸臣在外儒臣之議如此。敢啓。傳曰。知道。服則用衰。獨於屨制。用靴可乎。斬衰菅屨。國恤自丙申。一遵古禮。則攝於齊衰。不用麻屨。可乎。如三原任議若曰。嫌其草亦屨制之未詳。而有難遽改云爾。則菅麻屨均矣。何不致詳於用菅屨之日。只規規於麻屨之制耶。又如吏判議若曰。五禮儀所不載者。不敢擅行云爾。則衰服首腰絰。皆可去之。當復布帽團領之制耶。若曰。戊申已例。不可不遵云爾。則丁丑國恤諸臣服。爲不杖朞。而因受敎。皆着麻鞋。至載於補編。近捨丁丑已定之受敎。遠倣。戊申未復之謬例者。揆諸禮意。得無遲庭耶。無論麻屨菅屨。已用於丁丑丙申。今番服制。以皮靴磨鍊者。似因失於照檢。旣知其誤。則斯速改之。何可以露襪塗泥。爲欠敬不典之歎。且靴之爲物。本是朝制。唐宋之因用。已失古意。我朝常服之效尤。尙云未遑。況持衰之服。是何等禮制乎。然於追改之節。亦有合商量者。苴衰雖破不補完。卽禮說也。大抵追改當否。多雖前儒之勘定。朱子言服已成之。中改未安。先正文正公宋時烈則曰。朱子雖言其不可。大節目。何可不改。執此究之。中改非不未安。而大節目則不可以不改。屨制當屬大節目耶。因此見先正文純公李滉遺集答或人之問。有云小祥改作麻鞋。禮有未合宜者。覺而改之。豈有不可。蓋因或人齊衰。誤因藁鞋而有是答。此說最爲明證。今欲待小祥則服已盡矣。改之將如之何爲當。卿等與大臣指一議定。無使禮制有欠缺之譏。可也。
정조 10년
李亨元。以義禁府言啓曰。平安監司趙㻐狀啓。據刑曹粘目內。柔院前僉使林潤起。時僉使李錫觀。兔城時僉使林澤珍。昌洲前僉使張玹奎。恃寨前僉使金慶垕等。移本府處之事。允下矣。林潤起。今方待命。卽爲拿囚。張玹奎。時在開城府地云。發遺府書吏拿來。李錫觀林澤珍金慶垕等。俱在任所云。依例發遣府書吏。竝交代後拿來。何如。傳曰。待待命拿囚。
정조 10년
禁府啓目。前經歷成堣原情云云。問目內辭緣。泛稱遲晩。所當請刑是白乎矣。曾經都摠經歷。勿爲請刑。載在大典通編。敢稟。判付。何如。啓。依允。
정조 10년
禁府啓目。事變假注書李德鉉原情云云。傳旨內辭緣。泛稱遲晩。刑推得情。何如。判付啓。後勿如是之意。嚴飭放送爲良如敎。
정조 10년
禁府啓目。柔院前僉使林潤起原情云云。問目內辭緣。泛稱遲晩。刑推得情。何如。判府啓。考律以草記勘放爲良如敎。
정조 10년
禁府啓目。醫官鄭維常原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 10년
李亨元。以義禁府言啓曰。時囚罪人林潤起原情公事。判付內。考律以草記勘放事。命下矣。林潤起。平安監司趙㻐狀啓內。還穀事體。何等重大。而各倉監色所逋折米爲二百五十三石零者。極爲驚駭。其曚不覺察之罪。令攸司稟處。罪取考律文。則大明律錢糧互相覺察條有曰。凡倉庫官吏庫子斗級。皆得互相覺察。若係官。錢糧。已出倉庫而失覺察者。杖一百。大典通編推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。林潤起。杖一百收贖。告身盡行追奪。放送。何如。傳曰。允。如有功議。各減一等。
정조 10년
李亨元。以義禁府言啓曰。北兵使閔義爀狀啓。據刑曹粘目內。高嶺前僉使李邦祚。移本府處之事。允下矣。李邦祚。時在任所云。依例發遣府書吏。交代後拿來。何如。傳曰。待待命拿囚。
정조 10년
李亨元。以刑曹言啓曰。因兵曹啓辭。昨夜夜禁被捉人院隷中不佩勿禁帖之該隷及都隷。令一所監軍騎郞嚴棍。移送秋曹充軍事。命下矣。依傳敎。當該使令金得秋。慶尙道梁山郡。都使令金重玉。全羅道靈巖郡。竝充軍定配。卽爲押送之意。敢啓。傳曰。知道。金重玉分揀。可也。
정조 10년
李亨元。以刑曹言啓曰。因金興道致死干連各人等捧供啓目。發告人奴得福役名及李千孫差備門招引捉去委折。據實草記事。命下矣。奴得福。以李澤基家私奴。今年三月。隨行於本曹加陪使令矣。與掖隷起鬧。呈狀本曹。故今月初九日。已爲除汰本役。而役名則依前以私奴懸錄。李千孫招引捉去事。査問於其時刑吏及李千孫處。則刑吏李益禧。以爲。千孫。果在渠家。故自其家捉來云。而千孫所告內以爲。其日果入直闕內。而自渠家。謂以得福。將欲發狀送人於丹鳳門外。急使出來。故渠果驚惶。不知闕直之至重。未及頉告於番中。徑先出來。歸在其家。果被刑吏所捉云矣。敢啓。傳曰。知道。
정조 10년
右參贊李𡊠書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。臣之日昨附奏。雖因衷情之迫隘。反致辭意之拙澁。而神精已弊。肝血已渴。憧憧祈望。只在聖慈之曲諒。乃者敦諭又下而飭勉冞勤。臣北望長號。如窮人無所歸。噫。臣之去國。以日則兼旬而跨朔矣。以跡則窮鄕而荒江矣。以呼籲則三疏而十有五啓矣。以傳諭則自承宣亞卿。以至于正卿矣。苟使臣。內懷一分冒膺之意。而外示積費撕捱之態。要欲遮人眼而禦人口。則卽此經歷。亦云備矣。及今不出。更待何時。抑臣所守。誠有不然者。咫尺城闉。視爲進身之鐵限。僇廢餘生。作爲處義之大防。然後覆載難容之罪案。庶幾自靖其萬一。人臣不忍之指目。亦可相忘於久遠。至於言者之敲撼與否。不須論也。然則今臣之所自期者。惟以退事耕鑿。粗效報答之志。瞻依京輦。少伸戀結之忱。而畢竟逋慢之律。孤負之誅。一聽攸司之勘斷而已。嗚呼。此豈臣所樂爲者哉。惟聖明之亟加俯燭。收還偕來。許令屛處。毋使臣。更犯瀆撓之罪。不勝泣祝云矣。臣旣承偕來之命。姑爲仍留之意。敢啓。答曰。知道。今下敦諭。更爲傳諭。期於偕入。書啓似於日暮前入來。而更鼓將下之時。始爲入啓。注書事。萬萬駭然。入侍外諸注書。爲先推考。
정조 10년
領敦寧府事洪樂性箚曰。伏以。臣之昏謬憒劣。臣固自知。而當此哀遑之日。猥承敦匠之命。義重往役。禮宜伸誠。惟思奔走殫竭。少紓冤號之忱。而祗緣智慮淺短。隨事蒙昧。悲痛崩迫。觸處迷錯。畢竟僨誤。固所坐料。卽伏見都監草記批旨下者。以匠手査事之不能別白。致勤誨責。至有該堂推考。都廳罷職之命。臣誠萬萬惶隕。靡所容措。若論其不善董飭。矇然査奏之罪。則臣實爲首。而特以忝在大官之故。獨逭當勘之律。私心悚恧。固無可言。而國體虧損。誠非細故。玆敢短箚自列。仰請宸嚴。伏乞亟降威罰。以昭法紀。以安私分。不勝幸甚。取進止。答曰。省箚具悉卿懇。卿其勿辭。安心董役。仍傳曰。此批答。遣史官傳諭于領敦寧。
정조 10년
權啓曰。將臣處地自別。雖大於此之罪。固當首實而俄者爰辭。不但極口發明。所謂園亭六七年內。元無修治云。然則臺臣所論。謂之風傳之爽誤可矣。否則胡大事也。寧有欺隱之理。已命該房嚴飭宣傳官。使之摘奸形止以來。而臺疏旣如是相左。則明知其傳聞之。何如。緘推則雖以待臺臣之意。不可爲之。問其事實。自是應行之擧。自政院問于掌令李師濂處。使詳細條奏事。命下矣。問于掌令李師濂處。則以爲。臣於摠戎使李邦一事。聞極駭痛。略有所論列矣。今伏承問啓之命。伏不勝惶蹙之至。蓋其大興工役。累朔營造之狀。萬口皆言。有董役軍校焉匠手焉募軍焉。焉敢誣也。買得其南邊閭家。假托某廳制度宏麗。許多將校。逐日看役。姑未知來頭入處者。果是何人。而營造則的實。若非渠家工役。則該廳將校。何故監董。而果若渠供。初無營造之事。鎭日運來之。幾多木石。用於何處乎。其子潤彬家門庭狹窄。故勒買閭民之草舍。仍卽毁撤。構得幾間瓦家。移其大門。有目皆見。有耳皆聞。事實若是明白。則在渠之道。冒罪首實。以俟處分。事理當然。而以初無是事樣。漫漶納供。敢爲欺天之計。且朝家嚴問校隷。實出覈實之盛意。則渠焉敢金吾納供之後。使其裨卒。傳送副本於秋曹。在囚之校隷。必依此納招。毋或相左之意。申申屬托乎。由前由後。停日董役之狀。明若觀火矣。渠雖武臣。旣帶將任則與他尋常武弁。大有間焉。而其所爰辭。若是無嚴。究厥情狀。尤極痛惋。此外別無可達之事云矣。敢啓。傳曰。武將地處。何如。而設有大於此之干犯。本情則決知出於無知沒覺。事旣現露。至命置對。到今欺諱。在渠毫無所益。適增罪案。則乃以許多處工役。竝以初無是事納供者。本罪之外。尤極無狀。朝家處分。當寬恕處。固可寬恕。當覈實處。豈或容護。今此問啓之命。蓋出於欲使無情者。無得盡其辭也。觀此臺臣所對。與李邦一供。節節相反。更令該府。今日開坐時。以此逐條添問目嚴問。密送秋曹之將校。亦令該曹査出。一體盤問。而金命郁。旣命施威嚴問。其餘將校等。一竝嚴杖究問。傳敎罪人。何等重囚。而今聞政院査奏之微稟。初不囚亦不具格云。國綱所在。獄官事。萬萬駭然。典獄入直官員。先汰後拿。問啓。以諸般說話之疏中未及條陳者。使之悉陳。而園亭事。捉匠事。不撤役事。多不詳對。豈其昨因夜深。未及點檢條對而然乎。更以此意。問于臺臣。因渠供之發明。命宣傳官摘奸形止。則所謂軍官廳。在門外。未可謂家內之役。而此外家內役處。不一而足。況鑿石爲池。斲木造山。外此奇形怪狀之物。雜列於園亭前後。石色明是新琢云。到此。渠雖欲發明。得乎。且以使用匠手一事言之。該校之供。以四人使用爲言。而觀此各都監草記。則木工一名色之先査出者。其數已至此多。校供之全諱事實。尤極痛駭。今日更査該堂。若不箇箇嚴杖取服。則此等法堂。將焉用哉。以此問啓。出給禁府刑曹。使之出意見究問。可也。
정조 10년
權啓曰。問啓以諸般說話之疏中未及條陳者。使之悉陳。而園亭事。捉匠事。不撤役事。多不詳對。豈其昨因夜深。未及點檢條對而然乎。更以此意。問于臺臣事。命下矣。問于掌令李師濂處。則以爲。臣聞見孤陋。文辭拙訥。昨夜請問之下。未得詳細條陳。承此更爲問命。惶隕恧蹙。益不省措躬之所。槪李邦一之父子園宅。連亘一洞。今年買一瓦家而兼竝之。明年奪幾閭舍而毁撤焉。歲興土木。作爲家計。以至於今春摠使後而極矣。性本駭妄。濟以驕縱。窮奢極侈。名於國中石池木山。猶屬餘事。至于末器用凡百。俱極工巧。耳目之娛。在在同然。臣疏所云翫好二字。正指此等處。所謂軍官廳。雖在其門之外。而爲其方來之地。建此奇麗之屋。材石曳運之際。鈴聲載路。樑棟抛立之時。呼聲動地。嚴督校隷。驅策匠手。四出廣募。惟日不足。甚至於閭里作舍之民。托以工匠。多縱捕卒。捉去使役。呼冤之聲。狼藉窮閭。此乃臣所目擊。焉敢誣也。其始托公廨之名。將爲合一之計者。昭不可掩。如見肺肝。則不可以家內家外。有所區別也。明矣。至若園亭一事。臺官許以風聞。則臣不敢以某園某亭之幾處營建。明白質言。而內外設處。極其夥然。園亭內舍之說。至出於匠手之招。則邦一之全然掩諱。已極放恣無嚴。而匠手則。或爲匿置而使役之。或因他路而捉去焉。幾朔董役。尙未竢訖。則各樣匠手之多數捉致。惟意使用。可推而知也。不撤工役一款。已悉於臣疏啓中。而有耳目者無不聞見。非但閭巷憤惋唾罵。以至匠石輩咄咄相顧。面面竊語曰。今日何日。而吾輩忍爲此役乎。傳說大播。至入臣耳。若以渠供。初無是事。則閭民之憤。何由而切。匠石之責。胡然而至乎。置對行査。事體截嚴。武將處地。與他自別。而許多役處。一不吐實。欺罔天聽。若是無憚。則卽此一端。伊日之不爲停役。毫無可疑。不然則何爲而使其親裨。密招旗手。潛據其爰辭副本誡勿相左乎。此則臣於昨日。送人金吾門外。偵摻以來者也。事實如右。惶恐敢啓云矣。敢啓。答曰。知道。所陳極爲精詳。李邦一到此。焉敢發明乎。臺臣則退去。此問啓。自本院謄送該府該曹。使之添問目。可也。
정조 10년
禁府啓目。摠戎使李邦一口招云云。倉黃赴闕之時。旣無分付停役之事及至扈衛出令之後。始有知委來待之擧。則赴闕在於午前。扈衛在於晡後。自午至晡之間。工役之自如。可推而知是白遣。至於園亭之改建。雖爲發明。若乃諸般之役處無掩諱。木石之搬運。工役之廣招。自春徂夏。勢所必至。而漫漶爲辭。終不直陳。究厥罪狀。誠極痛駭。所當請刑是白乎矣。曾經閫帥。勿爲請刑。載在大典通編。且有捧口招以聞之命。上裁。何如。判付啓。今供。始以伊日自午至晡。未嘗停役爲言。昨供中二十五日前停役之說。非欺罔而何。外此臺臣問啓。臚列無餘地。各都監草記。事實已綻露。大抵渠之所爲太黑蠢太迷劣。已露已發之事。初每極口發明。及其更問必皆無辭對辨。渠之人事。猶不料其如是沒知覺。於渠。顧何足更事盤問。然其地處則將臣。資歷則二品。在朝家懲礪之政。烏可不一問再問。期於輸款乎。舍役之不撤。固萬萬可駭。而假山石池。尤非時急之事。則又何爲而汨汨董督乎。所捉去之匠石。非盜卽平民。發校跟捕。抑何意思。潛囑在囚諸校之狀。臺臣亦以執贓與所下問啓。更良出意見。反覆嚴問。期於取服爲乎矣。以草供捧入爲良如敎。
정조 10년
禁府啓目。李邦一更招云云。伊日之不撤工役。望前連爲土役。莫能粧撰。次弟遲晩。是可忍也。他尙何說。痛惡之外。憤惋愈激是白乎旀。外此諸條。亦皆輸款。而密囑諸校之事。藏匿匠手之擧。或稱敢曰不知。或稱假托矣身。漫漶爲辭。情狀可惡。所當請刑是白乎矣。曾經閫帥。勿爲請刑。載在大典通編。且有捧草供以入之命。上裁。何如。判付啓。伊時不撤役一款。渠旣遲晩則獨於匠手等。以盜賊樣送卒捉來事。密遣褊裨。潛囑曹囚事。終不直告。一向呑吐。今番對吏之後。益知渠沒覺無識之至於此極。而諸罪中重罪輸款。獨於稍輕數事。如是漫漶。重犯欺瞞之科。卿等何不以理開諭。以法嚴覈。徒煩此時之酬應乎。卿等推考。更良反覆嚴問。捧草供以聞。今已夜深。卿等待公事入啓。退去爲良如敎。
정조 10년
刑曹啓目。摠戎廳敎鍊官金命郁等更招云云。從實直告處置事。判付啓。主將自主將。國法自國法是去乙。趙明煥李湜等之作此暗通之擧。萬萬痛駭。渠輩設有爲主將之心。恐其曹供之差謬。擧廳相議後往囑。猶可說也。今此旗手一名。持小片紙。急走傳致。則此非李邦一之所爲乎。嚴問之下。猶復呑吐之狀。極爲無嚴。更良施威。捧直招以聞。金命郁所供。雖似輸款。猶不無呑吐處。十一日不撤役。十四日以前。亦不掇役則連日董役。可謂諱不得。命郁再莘等處。更良施威嚴問。若不直招。限十度加刑取服。其餘守廳將校等段。一體嚴杖究問爲旀。未及捉囚是在該廳首校及十一日以後入番守廳執事等。亦爲捉來。嚴杖究問爲旀。至於再莘及捕卒等段。俄見臺臣所陳。匠手捉來時。每以盜賊樣送卒執捉云爾。則再莘。以捕校。豈有不知之理。與伊時出送捕卒等。捉來究問。如不直招。再莘加刑十度。箇箇嚴訊。期於取服爲良如敎。
정조 10년
刑曹啓目。罪人趙明煥等更招云云。今於嚴問之下。何不直告乎。雖死杖下。更無可達之辭。相考處置事。判付啓。金命郁段。別無更問之端。姑爲停刑。以待處分。其餘諸校。亦無更問之端。待結末處分次。曹內保放爲旀。尹再莘及捕卒二名段。幺麽校卒。焉敢若是抵賴。其矣主將之供。亦皆自服則其矣等之至今欺隱。尤極無狀。再莘施威。捕卒二名。爲先嚴刑。限十度捧草供以入爲有矣。侵虐平民。勒加賊名。在所痛禁之事。而至於本事。關係尤有非細。豈可尋常處之。更良各別嚴問。期於輸款爲旀。趙明煥李湜段。其矣主將之供。以爲迷劣所致。使依幕待令幕屬傳示供草於在囚諸校是如。箇箇直招。則其矣等耳。亦雖欲抵死掩諱。其可得乎。其矣等。固有漏通獄情之罪。而以其指使之本事。從實納招。則其矣等。不過爲隨從而已。直招與不直招之間。利害皎然。更加嚴問。期於輸款。如復抵賴。施威究問爲良如敎。
정조 10년
正言金熙朝啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。答院曰。不允。
정조 10년
丙午六月十三日卯時。上御重熙堂。左承旨入侍時。左承旨李亨元。記事官金孝建李崑秀尹行任。以次進伏訖。上命書傳敎曰。都監工役方張。此時度支。豈可如是逡巡。一遞。廉防旣伸。戶曹判書趙時俊。從重推考。更爲牌招。申飭行公。違牌勿爲呼望。又命書傳敎曰。大政猶且如例設行。廳薦何必致煩促敎。此蓋殘劣畏謗。必欲挨過之致。當該行首宣傳官汰去。其代今日政擇差。又命書傳敎曰。政官牌招開政。又命書傳敎曰。今日再違。果何所執。雖未知病勢之如何。貶坐在明。銓長決非引疾之時。吏曹判書李命植推考。更卽牌招。使之斯速膺命。又命書傳敎曰。飭已行矣。三司削職人竝敍用。又命書榻敎曰。進御加減六和湯五貼製入。書訖。命退。承史以次退出。
정조 10년
丙午六月十三日申時。上御重熙堂。承旨入侍時。右副承旨徐龍輔。記事官金孝建李崑秀尹行任。以次進伏訖。上命書傳敎曰。開拆只隔一日。由限又在今朝。本曹貶坐。例有六品守令講。蔭路積薪之弊。亦不可不念。吏曹判書李命植牌招。申飭行公。仍令明日磨勘。又命書傳敎曰。此時度支。不可久曠。事件各異。亦豈輕遞。前戶曹判書趙時俊敍用。仍任前職。牌招察任。又命書傳敎曰。李邦一供。幾皆直招。幺麽校隷。焉敢抵賴。日已過申。草供尙不捧入。諸堂推考。自政院各別催促。又命書傳敎曰。不但伊日不撤役。伊日以後至十四日以前。仍爲董役之狀。該校旣已直陳。到此焉敢發明。卿等將此供。更爲嚴問。捧遲晩以入。上命書榻敎曰。前執義李延伋。墓所都監都廳差下。前校理李鼎運。禮葬都監都廳差下。命退。承史以次退出。
정조 10년
行都承旨沈豐之坐。行左承旨趙鼎鎭坐。右承旨李亨元坐。左副承旨徐龍輔坐直。右副承旨趙衍德坐直。同副承旨朴天衡魂宮別入直。注書金孝建仕直一員未差。假注書尹光顔仕。事變假注書洪樂貞魂宮別入直。
정조 10년
沈豐之啓曰。明日常參經筵。敢稟。傳曰。停。
정조 10년
承旨前望單子入之。趙鼎鎭趙衍德落點。
정조 10년
傳于沈豐之曰。禮房承旨馳詣宗廟景慕宮。奉審摘奸以來。
정조 10년
傳于徐龍輔曰。左承旨入侍。
정조 10년
傳于沈豐之曰。承旨房仍。
정조 10년
傳于趙衍德曰。右副承旨禮房入侍。
정조 10년
沈豐之啓曰。明日祈雨祭傳香。禮房承旨當爲齋宿。左副承旨徐龍輔。卽爲牌招。何如。傳曰。允。
정조 10년
傳于沈豐之曰。吏曹判書牌招。
정조 10년
趙衍德。以禮曹言啓曰。三次祈雨祭。依聖敎。雩祀壇。遣重臣。今十六日設行之意。敢啓。傳曰。知道。
정조 10년
趙衍德。以禮曹言啓曰。傳曰。今因奉審問之。獻官以下自闕內。着具胸背黑團領品帶進去。祈雨祭時亦然云。展謁及親祭時。出還宮服色。尙未講定則祭官受香服色。就果考據而知委乎。且以事理言之。傳香之承旨則着無揚團領角帶。獻官則具胸背紋紗團領品帶。亦經庭。傳香受香服色之不同。大是失儀。大是欠敬。去月十四日傳香承旨及禮曹堂上竝推考。其委折。令該曹査問。據實草記事。命下矣。去月十四日宗廟署入直副奉事趙希鎭。永禧殿入直令李英遠。景慕宮入直直長徐有容。文廟掌務官學正金德老。皆以黑團領具胸背品帶。進詣受廟殿宮。事知守僕及該館書吏。各各招來査問。則宗廟署元無戊申壬申兩年謄錄。自前有事之時。本署入直官。皆着常服黑團領。不去胸背。故受香時。亦仍其服奉詣。只遵口傳事例。實無可據文跡云。永禧殿官員則與宗廟署官員同。亦依已例。本無謄錄云。景慕宮官員則無此事例。莫適所從。來詣闕外。依宗廟署官員服色而受香云。文廟官員則入直時。烏帽白團領。受香時及焚香時。黑團領。不去胸背。居齋儒生。常時白袍素帶。焚香時。靑袍黑帶。只憑流來之例。亦無考據之文云。當日受香服色之不變常節。皆不因考據與知委而然云矣。臣曹今番服制別單。依戊申謄錄。社稷署宗廟署及陵殿宮園廟墓官員等入直竝服常服。出外與百官同事啓下而知委。入直官之服常服。臣曹之所知委。而受香官之服常服。臣曹之所未及知委也。展謁及親祭時出還宮服色。尙未講定。臣蓍東。旣伏承聖敎。而進而不能具由更稟。退而不能指一磨鍊。今者因事上徹。至下査問之命。震懍之極。不知所達。惶恐敢啓。傳曰。知道。守僕等以爲戊申壬申謄錄。雖無現存。在前有事之時。着常服具胸背云。此似竝言大喪時。而雖以丙申已例言之。受香之齋宿。傳香之承旨。皆以去胸褙無揚黑團領烏角帶擧行。入廟門內亦然。且以刊冊所載者言之。請謚儀。有曰百官經詣宗廟變服。註云常服黑角帶。又於領議政以下執事官服色條。亦云常服黑角帶。請謚兼行告祭。而服色猶如此。則反於受香時。用廟中所不着之胸褙有紋團領品帶云者。決知爲傳者之誤。以此批旨。載之廟殿宮謄錄。以爲後考之地。至於今番受香時服色則。戊申已例。旣無可改之文跡。以補編所載服制條展謁服色及出還宮服色事稟定擧條觀之。亦有商量決定者。明日卿與亞三堂來待。望奠後大臣入侍。同爲登對稟處。何如。傳曰。允。
정조 10년
趙衍德。以奉常寺言啓曰。東籍親耕田所種大麥打作。則所出爲八石五斗。小麥打作。則所出爲一石五斗之意。敢啓。傳曰。知道。
정조 10년
趙衍德。以司譯院言啓曰。以全羅監司李在學狀啓。左水營倭學漂人問情不能通解事。傳曰。觀此狀辭。貽羞大矣。該譯學。不可汰去而止。令該院嚴處。此後各別擇送之意。言于司譯都提擧事。命下矣。左水營譯學卞之欽爲先削名院籍。當該譯學之。代以等第譯官。各別擇定。卽日下送之意。敢啓。傳曰。知道。
정조 10년
趙鼎鎭。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。僇廢之蹤。決不敢冒受常祿。而恩命鎭日虛辱。倉吏徒費輸勞。悶隘之甚。惟鈇鉞是竢云。祿俸不爲領受。何以爲之。敢啓。傳曰。令倉官更爲輸送。
정조 10년
趙衍德。以兵曹言啓曰。今此王世子發靷時。各差備忠贊衛七十四名。纔因禮葬都監關。以京有廳出用事。自臣曹草記蒙允矣。卽接都監移文。則燭籠差備忠贊衛七十七名。加磨鍊云。亦以京有廳出用之意。敢啓。傳曰。知道。
정조 10년
徐龍輔。以墓所都監言啓曰。本都監都廳李延伋有頉代。侍講院司書徐美修差下。使之察任。如何。傳曰。允。
정조 10년
趙衍德。以摠戎廳言啓曰。依刑曹捧供判付。罪人金益麗李泰萬。各嚴棍十五度。而金明郁。本廳塘報手。限己身充定之意。敢啓。傳曰。知道。
정조 10년
以全羅監司七月令生銀口魚。不得及期封進。惶恐待罪狀啓。傳于趙衍德曰。勿待罪事。回諭。
정조 10년
以全羅水使問情狀啓。傳于趙衍德曰。漂人問情。何等愼重。而後發之道伯狀啓。三昨已入啓。先封之水使狀啓。今午始到院。不可但以稽忽言。渠則若此。而反欲歸咎於數時遲滯之無識鎭將。其用巧之狀。極爲駭然。所當施以罷拿之典。而方農。遞易可悶。該水使許任爲先越俸五等。該閫裨校。一竝捉致巡營。嚴棍査覈。取招狀聞。裨校等仍囚。待狀本回下。該水使狀本勿施事。下諭于本道監司。